Pavol Pavlis

Vzdelanie a zamestnanie

Gymnázium Bilíkova absolvoval v roku 1980, v tom istom roku začal študovať na Strojníckej fakulte vtedajšej Slovenskej vysokej školy technickej v Bratislave v odbore Automatizované systémy riadenia technologických procesov. Pracovnú kariéru začal vo Výskumnom ústave výpočtovej techniky v Žiline v roku 1984 kde bol výskumným pracovníkom a vedúcim oddelenia. Následne pôsobil v spoločnosti SLUVIS, podnik zahraničného obchodu ako vedúci referent - špecialista a od roku 1990 v Port Service Bratislava, s. r. o. ako riaditeľ spoločnosti. Medzi rokmi 2003 a 2006 pôsobil vo funkcii člena Dozornej rady Fondu národného majetku SR. Bol poslancom Národnej rady SR v 4., 5., 6. a 7. volebnom období. V rokoch 2012 až 2015 pôsobil ako štátny tajomník a minister hospodárstva SR. Od roku 2016 je predsedom Úradu pre normalizáciu, metrológiu a skúšobníctvo SR.

Možný konflikt záujmu

Počas roku 2002 bol riaditeľom spoločnosti Port Services, ktorá súťažila o akcie štátneho podniku Slovenské plavby a prístavy. Zo súťaže bola Fondu národného majetku vylúčená, Pavlis v mene spoločnosti podpísal žalobu štátu. O dva týždne neskôr ho Robert Fico menoval do Dozornej rady FNM. Súčasťou menovania bol aj podpis čestného vyhlásenia, že „nevykonáva žiadnu činnosť, ktorá by bola v rozpore so záujmami FNM“. Firme Pavlis šéfoval ešte niekoľko mesiacov. Pavlis tvrdil, že „Zo zákona i stanov fondu nevyplýva, že člen dozornej rady nemôže byť v súdnom spore s fondom“. Súťaž bola spomenutá aj v spise Gorila. Podľa spisu malo byť získanie Slovenskej plavby a prístavov v pláne PENTY, ktorá mala firmu získať s pomocou Anny Bubeníkovej, vtedajšej šéfky FNM. Po neúspešnej súťaži Port Services podala na štát žalobu pre nezákonný postup v hodnote takmer pol miliardy korún. Po prehre firmy so štátom podal Dobroslav Trnka mimoriadne dovolanie na Najvyšší súd, ktorý firme vyhovel. Rozhodnutie nebolo jednohlasné. Sudkyňa Darina Ličková upozornila, že využitiu dovolania musí predchádzať porušenie zákona čo sa v tomto prípade podľa nej nestalo. Firmu Port Services tiež zastupovala manželka Trnkovho zástupcu Ladislava Tichého, Danuša Tichá. Senát dal za pravdu Trnkovi, že podmienky súťaže neboli jasne dané a firma bola vylúčená protiprávne. Samotný Pavlis zo spoločnosti odišiel „v roku 2005 alebo 2006“.

Volebné obdobie 2006 – 2010

Pavol Pavlis kandidoval v parlamentných voľbách v roku 2006 na 15. mieste kandidátky strany SMER-SD. V NR SR, pôsobil vo Výbore pre hospodársku politiku. a v Osobitnom výbore NR SR pre kontrolnú činnosť NBÚ ako overovateľ.

Volebné obdobie 2010 – 2012

Vo voľbách do NR SR v marci 2010 kandidoval na 27. mieste kandidátky SMER-SD. V NR SR, pôsobil vo Výbore pre pôdohospodárstvo a životné prostredie.

Ministerstvo hospodárstva SR 2012 - 2015

V druhej vláde Roberta Fica pôsobil ako štátny tajomník Ministerstva hospodárstva SR. Po  rezignácii Tomáša Malatinského (SMER-SD) bol nasledujúci deň prezidentom Andrejom Kiskom vymenovaný za ministra hospodárstva SR.

Volebné obdobie 2012 – 2016

Po odstúpení z funkcie ministra hospodárstva SR pôsobil ako poslanec NR SR v 6. volebnom období, do ktorého bol zvolený na 25. mieste kandidátky SMER-SD.

Volebné obdobie 2016 – 2020

Vo voľbách do NR SR v marci 2016 kandidoval na 32. mieste kandidátky SMER-SD. V NR SR pôsobil vo Výbore NR SR pre hospodárske záležitosti.

Úrad pre normalizáciu, metrológiu a skúšobníctvo SR 2016 – doteraz

Od 1. októbra 2016 je predsedom Úradu pre normalizáciu, metrológiu a skúšobníctvo SR, vo funkcii vystriedal Jozefa Mihoka.